b'\n_START_ARTICLE_\nJuho Rudolf Forsman\n_START_PARAGRAPH_\nJohan (Juho) Rudolf Forsman (14. tammikuuta 1841 Vaasa \xe2\x80\x93 4. lokakuuta 1903 H\xc3\xa4meenkyr\xc3\xb6) oli suomalainen filosofian maisteri, virkatalon vuokraaja ja valtiop\xc3\xa4iv\xc3\xa4mies._NEWLINE_Forsmanin vanhemmat olivat H\xc3\xa4meenkyr\xc3\xb6n kirkkoherra, rovasti Georg Jakob Forsman (1798\xe2\x80\x931875) ja Anna Lovisa Ebeling. H\xc3\xa4n p\xc3\xa4\xc3\xa4si ylioppilaaksi Turun kymnaasista 1860 ja valmistui Helsingin yliopistosta filosofian kandidaatiksi 1868 ja maisteriksi 1869._NEWLINE_Forsman oli H\xc3\xa4meenkyr\xc3\xb6ss\xc3\xa4 Laitilan sotilasvirkatalon vuokraajana. H\xc3\xa4n oli H\xc3\xa4meenkyr\xc3\xb6n kuntakokouksen esimiehen\xc3\xa4 1870\xe2\x80\x931880 ja osallistui it\xc3\xa4isen Satakunnan talonpoikien edustajana s\xc3\xa4\xc3\xa4tyvaltiop\xc3\xa4iville 1885\xe2\x80\x931894._NEWLINE_Juho Rudolf Forsman oli naimisissa vuodesta 1868 Hilma Johanna Finnbergin kanssa. Heid\xc3\xa4n tytt\xc3\xa4rens\xc3\xa4 Helmi Koskimies toimi Tampereen talouskoulun johtajana. Poika, teologian ylioppilas Juho Eero Lemmitty Forsman, my\xc3\xb6hemmin Koskimies (1880\xe2\x80\x931918) oli is\xc3\xa4ns\xc3\xa4 j\xc3\xa4lkeen vuodesta 1903 alkaen Laitilan virkatalon vuokraajana ja toimi H\xc3\xa4meenkyr\xc3\xb6n kunnallislautakunnan esimiehen\xc3\xa4 vuodesta 1911. H\xc3\xa4n toimi vuonna 1905 perustetun H\xc3\xa4meenkyr\xc3\xb6n osuusmeijerin hallituksen puheenjohtajana ja oli Kansallis-Osake-Pankin H\xc3\xa4meenkyr\xc3\xb6n konttorin johtajana vuodesta 1917. Punaiset surmasivat h\xc3\xa4net Suomen sis\xc3\xa4llissodan aikana H\xc3\xa4meenkyr\xc3\xb6ss\xc3\xa4 maaliskuun lopulla 1918. Eero Koskimies oli kirjailija Frans Emil Sillanp\xc3\xa4\xc3\xa4n hyv\xc3\xa4 yst\xc3\xa4v\xc3\xa4 ja h\xc3\xa4n oli esikuvana Sillanp\xc3\xa4\xc3\xa4n Hurskas kurjuus-romaanin Paitulan herralle. _NEWLINE_Juho Rudolf Forsmanin velji\xc3\xa4 olivat senaattori, professori, vapaaherra Georg Zachris Forsman, aateloituna vuodesta 1884 Yrj\xc3\xb6-Koskinen, rikosoikeuden ja oikeushistorian professori Jaakko Forsman ja Viipurin hovioikeuden presidentti Ernst Emil Forsman.'